**Známe osobnosti si sadnú za volant vianočného taxíka**

**Bratislavčania jazdou prispejú na dobrú vec**

Bratislava, 5. decembra 2019– **Už dnes, 5. decembra, začína v uliciach Bratislavy premávať špeciálny vianočný taxík,** **za ktorým stojí Nadácia Pontis. Bratislavčanov, ktorí si taxík privolajú cez aplikáciu HOPIN, bude za volantom čakať napríklad Zuzana Vačková, Milan „Junior“ Zimnýkoval, Táňa Pauhofová, Veronika Cifrová Ostrihoňová, Braňo Deák a ďalšie známe osobnosti. Dobrovoľný príspevok za jazdu poputuje projektom na DobraKrajina.sk, ktoré sa snažia meniť Slovensko k lepšiemu.**

Vianočný taxík bude už po druhý raz premávať v bratislavských uliciach od 5. až do 18. decembra. Vo vybraných dňoch a časoch v ňom bude robiť taxikárov 8 známych osobností – moderátorka Veronika Cifrová Ostrihoňová, herečka Zuzana Vačková, moderátor Matúš Krnčok, komik Stano Saško, herečka Táňa Pauhofová, moderátor Milan „Junior“ Zimnýkoval aj herci Braňo Deák a Juraj Bača.

„*Vianočným taxíkom chceme ľuďom nielen spríjemniť a oživiť obvykle nudnú jazdu, ale zároveň poukázať na to množstvo projektov na DobraKrajina.sk, ktoré robia zo Slovenska lepšiu, vzdelanejšiu, transparentnejšiu i vnímavejšiu krajinu,*“ vysvetľuje Martina Kolesárová, výkonná riaditeľka Nadácie Pontis. Na darcovskom portáli [DobraKrajina.sk](http://www.dobrakrajina.sk), ktorý prevádzkuje Nadácia Pontis, sa nachádza takmer 60 overených projektov, ktoré pomáhajú bojovať s chudobou, odhaľovať korupciu, chrániť prírodu, zlepšovať vzdelávanie, či pomáhajú ľuďom so znevýhodnením začleniť sa do spoločnosti a spríjemniť im život. „*Cestujúci budú mať možnosť za jazdu vo vianočnom taxíku prispieť v dobrovoľnej výške. Navyše, vďaka spoločnosti NaturaMed Pharmaceuticals sa každý dar zdvojnásobí,“* dopĺňa M. Kolesárová.

Aj známe osobnosti sa rozhodli podporiť a odporučiť projekty na Dobrej Krajine. Napríklad **Veronika Cifrová Ostrihoňová podporuje** [Centrum Slniečko](https://www.dobrakrajina.sk/sk/projekt/naordinujme-hru-detom-bez-lasky)**.** Pomáha tak deťom, ktoré sa stali svedkami násilia či boli dokonca jeho obeťou. **Zuzana Vačková si zase vybrala**[Nezábudku](https://www.dobrakrajina.sk/sk/projekt/nezabudka)**, ktorá poskytuje** útočisko pre 50 detí s ťažkým zdravotným znevýhodnením. **Matúš Krnčok sa rozhodol pre**[NepočujúceDieťa.sk](https://www.dobrakrajina.sk/sk/projekt/nepocujem-ale-rozpravat-mozem)**, or**ganizáciu, vďaka ktorej dokážu aj nepočujúce deti rozprávať, čítať a dokonca aj počuť. **Stano Staško si zvolil** [Mládež ulice](https://www.dobrakrajina.sk/sk/projekt/cez-farby-k-sebe)**.** Sám sa od svojich 16-tich venoval mladým ľuďom z ulice a preto presne vie, ako veľmi pomáha mať podporu pri ceste k dospelosti. Aj **Táňa Pauhofová podporí projekt** [Dorka bag](https://www.dobrakrajina.sk/sk/projekt/dorka-bag-taska-ktora-ma-pribeh-1), kde tašky z odpadovej reklamnej banneroviny šijú v košickom Centre Dorka ženy v núdzi. Pomáha im to postaviť sa na nohy a osamostatniť sa.

**Neobvyklú jazdu si objednáte cez HOPIN**

Vďaka spoločnosti HOPIN sa Bratislavčania môžu tešiť aj na špeciálne vianočné taxíky s upraveným interiérom. „*Namiesto štandardných poťahov sa v taxíku nachádzajú ovčie rúna, nad dverami visia vianočné ornamenty a celkovú atmosféru dopĺňajú vianočné melódie a množstvo vianočných dekorácií,*“ uvádza Martin Baran, zakladateľ a spolumajiteľ HOPINu.

Záujemcovia, ktorí sa chcú nechať zviezť celebritou si vianočný taxík môžu privolať prostredníctvom aplikácie HOPIN, v ktorej budú taxíky označené **ikonou saní**. V aplikácii tiež nájdu autá označené logom HOPINu s vianočnou čapicou, čo znamená, že hoci nebude šoférovať známa osobnosť, záujemcovia si v upravenom taxíku užijú vianočnú atmosféru. „*Vianoce by mali byť časom pokoja a pohody. Veríme, že aj uponáhľaní cestujúci zabudnú na stres v momente, ako nasadnú do našich vianočných taxíkov. Budeme radi, ak sa nám okrem budovania vianočnej atmosféry podarí aj pomôcť dobrej veci,“* dopĺňa Martin Baran, zakladateľ a spolumajiteľ HOPINu.



**Ďakujeme partnerom kampane**

****

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Nadácia Pontis**[***www.nadaciapontis.sk***](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie**

Jana Trubačová, PR manažérka, jana.trubacova@nadaciapontis.sk, +421 905 900 426